Pinoy Big Brother: Celebrity Collab Edition

Ang ikatlong season ng Pinoy Big Brother: Celebrity Edition, na may pangalang Celebrity Collab Edition, ay ipapalabas sa Kapamilya Channel sa 9 Marso 2025. Ito rin ang ikalabinwalong season ng Pinoy Big Brother sa pangkalahatan.
Noong 27 Enero 2025, inanunsyo sa pamamagitan ng flagship newscast ng GMA Network na 24 Oras na magkakaroon muli ng isang bagong season ng Pinoy Big Brother. Inihayag ni Big Brother, sa pamamagitan ng panayam ng 24 Oras celebrity news correspondent na si Iya Villania sa loob ng Confession Room, na mapapanood sa unang pagkakataon ang Pinoy Big Brother sa GMA Network. Ito ang unang pagkakataon na magtutulungan ang GMA Network at ABS-CBN Studios sa isang season ng Pinoy Big Brother. Ang mga housemate sa edisyong ito ay mahigpit na binubuo ng mga artista mula sa Star Magic ng ABS-CBN Studios at Sparkle ng GMA Network. Ito ay taliwas sa dalawang nagdaang edisyon ng Pinoy Big Brother: Celebrity Edition kung saan ang mga celebrity housemate ay mga tanyag na tao sa iba't-ibang larangan. Kinabukasan, ginanap sa Lungsod Quezon ang pagpirma ng kontrata sa pagitan ng mga executive mula sa ABS-CBN Studios at GMA Network.
Noong 9 Pebrero 2025, inanunsyo ng Pilipinang aktres na si Gabbi Garcia na isa siya sa mga magho-host ng palabas. Muling magho-host ang mga host mula sa nakaraang edisyon na sina Bianca Gonzalez, Robi Domingo, Kim Chiu, Melai Cantiveros, Enchong Dee at Alexa Ilacad. Noong 21 Pebrero 2025, inanusyo sa programang It's Showtime na magho-host din sa palabas si Mavy Legaspi. Nagsimula ang pagkuha ng kanilang mga pangunahing litrato noong 9 Marso 2025.
Nag-premiere ang edisyon noong 9 Marso 2025, sa line up ng Sunday Grande ng GMA Network. Mapapanood ang mga kabanata sa GMA Network tuwing 10 PM (PST) mula Lunes hanggang Biyernes, at 6:15 PM tuwing Sabado at Linggo. Bukod sa pagsasahimpapawid nito sa telebisyon, ipinapalabas din ang season sa online sa pamamagitan ng Kapamilya Online Live[a] at iWantTFC.
Isang kasamang palabas, ang Pinoy Big Brother: Celebrity Collab Edition Updates, na pinangungunahan ni Garcia, ay ipinapalabas tuwing Lunes hanggang Biyernes nang dalawang beses sa GMA—una bago ang timeslot ng TiktoClock at pangalawa bago ang Family Feud.
Muling binigyang-kahulugan sa ikatlong pagkakataon sa kasaysayan ng prangkisa ang kantang "Sikat Ang Pinoy", na may bagong bersyon na ginampanan nina Darren Espanto at Julie Anne San Jose. Opisyal itong ipinakilala sa pagbubukas ng season noong Marso 9, 2025. Samantala, nanatili bilang pangunahing tema ang "Pinoy Ako" para sa musical scoring ng palabas, na nagpatuloy sa matagal nang pagkakaugnay nito sa programa. Ang kantang "Paalam Muna Sandali" ni Espanto ang napili bilang eviction song para sa season.
Lumihis mula sa karaniwang pormat ng palabas, ang mga duo housemates, na gumaganap bilang isa, ay mangnonomina ng dalawa pang duo para sa pagpapaalis, kung saan ang una ay makakatanggap ng tatlong puntos at ang pangalawa ay makakatanggap ng isang puntos. Ang nangungunang tatlong duo (o higit pa kung may tabla) na may pinakamaraming puntos sa nominasyon ay ihaharap para sa pampublikong boto. Higit pa rito, may awtoridad si Big Brother na magbigay ng immunity o awtomatikong nominasyon sa isang kasambahay, dahil sa mga twist o sa mga paglabag. Maaaring ihinto ang round ng nominasyon dahil sa mga nakabinbing gawain, hamon, o twist.
Noong 9 Marso 2025, labinlimang housemate mula sa dalawang himpilan ang ipinakilala at pumasok sa loob ng bahay. Walong housemate ang nagmula sa Sparkle, at pitong housemate ang nagmula sa Star Magic. Noong 17 Marso 2025, pumasok si Bianca de Vera ng Star Magic sa loob ng bahay. Noong 30 Marso 2025, pumasok sina Emilio Daez ng Star Magic at Vince Maristela ng Sparkle sa loob ng bahay.
Leyenda ng kulay ng mga ahensiya:
Leyenda: